Zbigniew Nienacki

Zbigniew Nienacki (vlastným menom Zbigniew Tomasz Nowicki) (* 1. január 1929, Lodž - † 23. september 1994, Morąg) bol poľský spisovateľ, autor úspešnej série kníh o pánovi Tragáčikovi.

Životopis

Mladosť 

Zbigniew spolu so svojimi dvoma bratmi a rodičmi býval v Lodži. Starší Janusz bol psychológ a mladší Andrzej technik. Jeho matka Cecylia učila poľský jazyk a výtvarnú výchovu. Mala veľkú zásluhu, že sa Zbigniew chcel už ako dvanásťročný stať spisovateľom. Otec Jan bol riaditeľom Všeobecno - vzdelávacieho lýcea Mikuláša Kopernika. V období okupácie, roku 1940 ho s rodinou vysťahovali z mesta do Slup Skiernevickej, ale keď skončila vojna, vrátili sa späť do Lodže.

Štúdium 

Keď začal študovať scenáristiku na Štátnej filmovej škole, vybrali ho medzi najlepších piatich študentov, ktorí dostali možnosť študovať v Moskve na Všezväzovom Štátnom Inštitúte Kinematografie. Jeho otec mu však zakázal do Ruska odísť, keďže mal vlastné negatívne skúsenosti so situáciou v Rusku. Vďaka jednému priateľovi sa do Moskvy predsa len nakoniec dostal. Kvôli jednému jeho výroku musel odísť späť do Lodže a všetky poľské vysoké školy dostali príkaz, aby Zbigniewa neprijali.

Literárne začiatky 

V roku 1950 napísal svoju prvú knihu "Chlapci", no po jeho moskovskej príhode mu už žiadne vydavateľstvo nechcelo vydať žiadnu knihu. Zbigniew sa potom zoznámil s Halinou, úradníčkou denníka "Gazeta Robotnicza". Halina mala veľa známostí na vysokých miestach, preto mu mohla pomôcť a vďaka nej dostal prácu v denníku "Gazeta Robotnicza". Neskôr v rokoch 1951 až 1962 pracoval v týždenníku "Odgłosy". Medzitým sa v roku 1952 oženil s Helenou Dabskou a o rok neskôr sa im narodil syn Mariusz.

Jerzwald 

Obrovský zlom v živote Zbigniewa Nienackého nastal, keď dovŕšil 35 rokov. Aj keď v tom období začínal byť uznávaným a váženým spisovateľom, rozhodol sa vymeniť veľkomesto za pokojný život v prírode. A tak sa vybral na cesty po krajine. Po niekoľkých týždňoch cestovania sa mu podarilo nájsť to čo hľadal. Zbigniew kúpil dom v malej dedinke Jerzwald v Olsztynskom kraji. Tam prežil Zbigniew Nienacki 27 rokov svojho života. Jeho manželka so synom ostali bývať v Lodži. Od príchodu do Jerzwaldu sa stal spisovateľom na plný úväzok.

Dielo

Séria "Pan Samochodzik" - Pán Tragáčik 

 1957 - Uroczysko - Pan Samochodzik i święty relikwiarz , slov. Pán Tragáčik a vzácny relikviár        
 1960 - Skarb Atanaryka - Pan Samochodzik i skarb Atanaryka, slov. Pán Tragáčik a Atanarichov poklad
 1961 - Pozwolenie na przywóz lwa  - "Pierwsza przygoda Pana Samochodzika", slov. Prvá príhoda pána Tragáčika
 1964 - Wyspa Złoczyńców - Pan Samochodzik i Wyspa Złoczyńców, slov. Pán Tragáčik a ostrov zločincov
 1966 - Pan Samochodzik i templariusze, slov. Pán Tragáčik a templári (v prvom vydaní in: Záhadné príhody pána Tragáčika)
 1967 - Księga strachów - Pan Samochodzik i dziwne szachownice, slov. Pán Tragáčik a čudné šachovnice   
 1970 - Niesamowity dwór- Pan Samochodzik i niesamowity dwór, slov. Strašidelný kaštieľ   (in: Záhadné príhody pána Tragáčika) / Pán Tragáčik a Strašidelný kaštieľ
 1970 - Nowe przygody Pana Samochodzika - Pan Samochodzik i Kapitan Nemo slov. Pán Tragáčik a kapitán Nemo
 1972 - Pan Samochodzik i zagadki Fromborka, slov. Pán Tragáčik a záhady Fromborku (v prvom vydaní in: Pán Tragáčik a záhady Fromborku)
 1973 - Pan Samochodzik i Fantomas, slov. Pán Tragáčik a Fantomas
 1975 - Pan Samochodzik i tajemnica tajemnic, slov. Pán Tragáčik a tajomstvo nad tajomstvami (in: Pán Tragáčik a záhady Fromborku)
 1976 - Pan Samochodzik i Winnetou , slov. Pán Tragáčik a Winnetou
 1977 - Pan Samochodzik i Niewidzialni, slov. Pán Tragáčik a neviditeľní
 1979 - Pan Samochodzik i złota rękawica, slov. Pán Tragáčik a zlatá rukavica
 1985 - Pan Samochodzik i człowiek z UFO - Pan Samochodzik i Nieśmiertelny, slov. Pán Tragáčik a človek z UFO
 1997 - Pan Samochodzik i nieuchwytny Kolekcjoner , slov. Pán Tragáčik a nepolapiteľný zberateľ  (dopísal Jerzy Ignaciuk)
 1997 - Testament rycerza Jędrzeja, slov. Testament rytiera Jedrzeja  (napísal Jerzy Ignaciuk na základe Nienackeho poviedky Vražda Herakliusa Pronobisa)

Poznámka: 

 Predposlednú knihu napísal Nienacki len sčasti 
 Poslednú knihu napísal Jerzy Ignaciuk na základe Nienackého poviedky
 Prvé tri knihy boli pôvodne napísané ako príbehy mimo série Pán Tragáčik a boli do nej len dodatočne adaptované a vsunuté, preto sa vyznačujú aj iným štýlom písania

Iné romány 

 1961 - Worek Judaszów
 1963 - Podniesienie
 1963 - Laseczka i tajemnica
 1964 - Z głębokości
 1965 - Sumienie
 1967/1969 - Liście dębu
 1971 - Mężczyzna czterdziestoletni
 1978 - Uwodziciel
 1983 - Raz w roku w Skiroławkach
 1987 - Wielki las
 1989/1990 - Dagome Iudex - Historia sekretna

Hry 

 1962 - Termitiera
 1963 - Golem
 1963/1966 - Styks
 1966 - Opowieść o Bielinku

Externé odkazy 

 Séria Pán Tragáčik (po slovensky)
 Slovenská stránka Pána Tragáčika - knihy, filmy, seriál

 
Poľskí spisovatelia
Spisovatelia pre deti a mládež
Osobnosti z Lodže